Terenski stručni skup geografa i biologa na prostoru NP Brijuni i grada Pule održan

5. travnja 2014. godine.

**Dubravka Vajdić**

**POSEBNOSTI I ZANIMLJIVOSTI ISTRE**

**KRASNA ZEMLJO**

Glazba: Matko Brajša Rašan

Riječi: dr. Ivo Cukon

**"Krasna zemljo, Istro mila, dome roda hrvatskog.**

**Kud se ori pjesan vila s Učke tja do mora tvog.**

**Glas se čuje oko Raše, čuje Mirna, Draga, Lim,**

**sve se diže što je naše za rad gori srcem svim."**

 Istra je naš najveći poluotok, a Istarska je županija naša najzapadnija županija. Najbliže je odredište turistima i namjernicima srednje Europe. Na sjeveru graniči s Republikom Slovenijom, a na zapadu granicu dijeli s Republikom Italijom. Njen trokutasti oblik zatvara rijeka Dragonja, rt Kamenjak i planinski masiv Učke. Obala joj je razvedena i dvostruko duža od cestovne linije.

 Istru presijeca 45. paralela pa se istarski poluotok nalazi točno na polovici sjeverne polutke, odnosno na pola puta između ekvatora i Sjevernog pola.

Prosječna količina Sunčeva sjaja iznosi 2 388 sati godišnje.

 Stanovništvo živi u 636 naselja, a administrativno središte je grad Pazin smješten u srcu Istre.

 Najmanji istarski, a ujedno i najmanji grad na svijetu je Hum. Tko još nije čuo za Grožnjan koji danas slovi kao kulturno središte Istre ili Motovun sa svojim filmskim festivalom...

 Istra je višenacionalna i višejezična sredina na temelju čega baštini multikulturalnost.

 Raštrkani kameni antički spomenici i uklesani natpisi pripovijedaju o rasprostranjenosti rimske civilizacije i latinskog pisma. Dolaskom Slavena etnički se Istra raslojava na 3 kulture: romansku, germansku i slavensku.

 Među kulturnom baštinom nezaobilazni su pulska Arena, crkva sv. Blaža u Vodnjanu, Eufrazijeva bazilika u Poreču, crkva sv. Marije na Škrilinah u Beramu, Aleja glagoljaša i čitav niz gradića: Barban, Žminj, Draguć, Boljun, Lupoglav, Tinjan, Sv. Petar u šumi, Oprtalj, Livade, Završje, Roč, ......

 Prvotisak glagoljskog Misala i ujedno prva hrvatska knjiga tiskana je u Istri već 1483. godine.

 U Istri su svoj trag ostavili Matija Vlačić Ilirik iz Labina, Juraj Dobrila koji sastavlja hrvatski molitvenik *Otče, budi volja tvoja*, Eugen Kumičić, Vladimir Nazor, Mate Balota, Drago Gervais i mnogi drugi.

 Najpoznatiji istarski instrumenti su roženice i sopele, a najčešće se sviraju u paru. Uz njih se zapleše balun, najpopularniji ples u Istri.

 "Istarski Y" sa svoja 3 kraka, jednim prema jugu, drugim na istoku prema ostalim dijelovima Hrvatske i trećim na zapadu prema Europi predstavlja jedan od elemenata razvoja.

Pitate se kada doći u Istru?

Odgovor je u - svako doba.

 Proljeće je pogodno za bicikliranje, planinarenje, razgledanje špilja, letenje zmajem, ronjenje...

 Ljeto je rezervirano za kupanje i sunčanje i odmor u poznatim turističkim odredištima.

 "Bablje ljeto" omogućuje uživanje u branju gljiva ili na "Marunadi", lovranskoj berbi kestena maruna.

 Zimi se možete opustiti i uživati pokraj ognjišta uz kvalitetno vino i birane zalogaje: fuži, jota, pršut, maslinovo ulje, biska, tartufi, vino malvazija, teran, .... a sve povezuje istarska supa napravljena od terana, suhog kruha, šećera, maslinovog ulja i papra. Uživajte!

 Zapadna obala Istre je sunčana rivijera, turistički raj. Pulska Arena, porečka Eufrazijeva bazilika na listi svjetske kulturne baštine UNESCO-a, mumije u Vodnjanu, fosilni ostaci dinosaura iz pretpovijesnog doba, otočje Brijuni .... samo su djelić povijesne i kulturne baštine.

 Unutrašnjost Istre je pak jedan drugi svijet: brežuljci s gradićima na vrhovima, a na padinama vinova loza i masline.

 Čekaju vas i vinske ceste i seoska domaćinstva dok planinski ugođaj daje Ćićarija. Strmi obronci istočne obale i pogled na Kvarner otvaraju vam putove prema Cresu, Lošinju i dalje na jug.

Toliko različitosti na jednom mjestu.

Dobro došli!

Izvori:

Magaš, Damir: Geografija Hrvatske, Zadar, 2013.

Istra - vodič, MARA d. o. o., Pula, 2002.

Veliki atlas Hrvatske, Mozaik knjiga, 2002,